विज्ञान एवं प्रौद्योगिकी मंत्रालय
सीएसआईआर-सीएमईआरआई, दुर्गापुर की एक और उपलब्धि
आईडीटीआर सीएसआईआर-सीएमईआरआई की विस्तारित विनिर्माण इकाई होगी जिससे देश भर में सीएसआईआर-सीएमईआरआई प्रौद्योगिकी की अधिकतम पहुंच सुनिश्चित होगी: प्रो.  हरीश हिरानी
सीएसआईआर-सीएमईआरआई और आईडीटीआर ने प्रौद्योगिकी भागीदारी के लिए समझौता ज्ञापन पर हस्ताक्षर किए
सीएसआईआर-सीएमईआरआई, दुर्गापुर के लिए यह एक अन्य अविस्मरणीय दिवस है क्योंकि संस्थान ने आज एक वर्चुअल प्लेटफॉर्म पर केंद्रीय एमएसएमई मंत्रालय के अंतर्गत प्रौद्योगिकी केंद्र इंडो-डेनिश टूल रूम , जमशेदपुर के साथ समझौता ज्ञापन  पर हस्ताक्षर किए। इस दौरान सीएसआईआर-सीएमईआरआई के निदेशक प्रो.  हरीश हिरानी और आईडीटीआर जमशेदपुर के प्रबंध निदेशक श्री आनंद दयाल उपस्थिति थे। यह एमओयू मानव संसाधन के आदान-प्रदान और परिसंपत्तियों एवं सुविधाओं के आदान-प्रदान के लिए साझेदारी सुनिश्चित करता है। साथ ही यह प्रौद्योगिकी के विपणन को बढ़ावा देगा और युवाओं को कुशल बनाने के लिए संयुक्त कार्यशालाओं का आयोजन, युवाओं के लिए रोजगार एवं उद्यमशीलता के अवसरों में सुधार और उद्योग के लिए आईओटी अनुप्रयोगों पर कार्यशालाओं का आयोजन सुनिश्चित करता है।
प्रो.  हिरानी ने अपने संबोधन में कहा, 'आईडीटीआर के साथ यह समझौता ज्ञापन सीएसआईआर-सीएमईआरआई द्वारा किए गए सभी मौजूदा एमओयू से प्राप्त अनुभव का परिणाम है। आईडीटीआर एक तरह से सीएसआईआर-सीएमईआरआई के लिए विस्तारित विनिर्माण शाखा होगी ताकि यह सुनिश्चित हो सके कि देश भर में उसकी प्रौद्योगिकी का अधिकतम विस्तार हो। सीएसआईआर-सीएमईआरआई आयात प्रतिस्थापन की दिशा में अपनी क्षमता के साथ काम कर रहा है और जब इस तरह के दो संस्थान हाथ मिलाते हैं तो एक आत्मनिर्भर भारत बनाने के लिए अधिकतम क्षमता का विकास होगा। इसलिए कौशल विकास कार्यक्रमों में आपसी सहयोग का आह्वान किया जाता है ताकि युवाओं की बेरोजगारी से सही तरीके से निपटा जा सके और तकनीकी विकास को आगे बढ़ाया जा सके। हमें आसपास की जगहों पर छोटी औद्योगिक इकाइयों की स्थापना करके उद्योग की मौजूदा लॉजिस्टिक लागत को कम करने की आवश्यकता है। सीएसआईआर-सीएमईआरआई और आईडीटीआर दोनों के पास उद्योग के साथ-साथ समाज के लिए भी बहुत अधिक मूल्यवर्द्धन करने की क्षमताएं हैं। यदि बड़े पैमाने पर निष्पादित किया जाए तो यह समझौता ज्ञापन दोनों संगठनों के प्रभाव को बढ़ाने में मदद कर सकता है और देश को इष्टतम आर्थिक वृद्धि हासिल करने की ओर प्रेरित कर सकता है। सीएसआईआर-सीएमईआरआई और आईडीटीआर जैसे सार्वजनिक वित्तपोषित संगठनों के पास मौजूद भौतिक एवं मानव संसाधन दोनों परिसंपत्तियां एमएसएमई को अपने हितों में उनका उपयोग करने और आगे बढ़ाने के लिए एक सुनहरा अवसर प्रदान कर सकती हैं। इस प्रकार के शीर्ष संस्थानों के साथ जुड़ने से सूक्ष्म एवं लघु उद्यमों, स्टार्ट-अप और छोटे व्यवसायों को प्रौद्योगिकी परामर्श एवं विनिर्माण सुविधा प्रदान करने में मदद मिलेगी।'
सीएसआईआर-सीएमईआरआई के निदेशक ने आगे कहा, 'विभिन्न संस्थान अपने निर्धारित कार्यों को पूरा करने के लिए पूरी कोशिश कर रहे हैं। ऐसे में इन संस्थानों के बीच नेटवर्किंग से एक ऐसा परिवेश तैयार होगा जो एमएमएसएमई के लिए काफी फायदेमंद होगा। नेटवर्किंग के माध्यम से वित्तीय सेवाओं को एमएसएमई से जोड़ने से उन्हें आवश्यक पूंजी बैक-अप भी सुविधा भी मिलेगी। इस तरह के सहयोग से अंततः भारत, समाज और इसमें शामिल संस्थानों को लाभ होगा। सीएसआईआर-सीएमईआरआई ने नगर निगमों के ठोस कचरे और अस्पतालों के कचरा प्रबंधन, खेती में मशीनीकरण, वॉटर प्यूरीफिकेशन आदि के क्षेत्र में कुछ बड़ी तकनीकों का विकास किया है जिनमें देश भर के करोड़ों लोगों के जीवन को सकारात्मक रूप से प्रभावित करने की क्षमता है।'
आईडीटीआर, जमशेदपुर के प्रबंध निदेशक श्री आनंद दयाल ने अपने संबोधन में कहा, 'सीएसआईआर-सीएमईआरआई मैकेनिकल इंजीनियरिंग के क्षेत्र में देश का सबसे अच्छा संस्थान होने के नाते कृषि मशीनरी, खिलौना उद्योग और सुगंध विनिर्माण क्लस्टर के क्षेत्र में महत्वपूर्ण प्रौद्योगिकी सहायता प्रदान करने में सक्षम होगा। सीएसआईआर-सीएमईआरआई के लिए प्रौद्योगिकी हस्तक्षेप के संभावित सबसे बड़े क्षेत्रों में एक एडिटिव मैन्युफैक्चरिंग, 3डी प्रिंटिंग , इंटरनेट-ऑफ-थिंग्स, कृत्रिम बुद्धिमत्ता और यांत्रिक प्रक्रियाओं में अधिकतम स्वचालन जैसी अगली पीढ़ी की अवधारणाओं के जरिये उद्योग 4.0 के दायरे में हो सकता है। आईडीटीआर और सीएसआईआर-सीएमईआरआई के बीच अधिकतम तालमेल के जरिये देश के दूरदराज के क्षेत्रों में ऑन-साइट स्किलिंग की सुविधा को भी समय के साथ-साथ सुगम बनाया जा सकता है। आईडीटीआर द्वारा विकसित तीन उत्पादों ने न केवल आयात का विकल्प उपलब्ध कराने में मदद की है बल्कि उसकी लागत में भी काफी कमी आई है। एएल-90 स्लाइड गेट्स उनमें से सबसे प्रमुख है और आईडीआरटी भी एमएसएमई को अपनी विनिर्माण क्षमता बढ़ाने के लिए प्रोत्साहित करने की योजना बना रहा है ताकि वे उसका लगातार निर्यात करने में सक्षम हो सकें।'
गौरतलब है कि आईडीटीआर की एक टीम जल्द ही सीएसआईआर-सीएमईआरआई का दौरा करेगी ताकि विभिन्न उद्योगों में इसकी तैनाती की संभावनाओं को समझा जा सके और पता लगाया जा सके।